Vrou sterf in ongeluk op pad na skoolDie motor se wrak. Foto: ER24 ŉ Vrou is Woensdagoggend dood toe die motor waarin sy drie kinders na ŉ skool in KwaZulu-Natal geneem het, in ŉ ongeluk betrokke was. Volgens Chitra Bodasing, woordvoerder van ER24, het die ongeluk in die Albert Falls-omgewing, noord van Pietermaritzburg, plaasgevind. “Die vrou, in haar 40’s, het beheer oor die motor verloor. Dit het van die R33-pad af geswenk en verskeie kere teen ŉ steilte afgerol,” het Bodasing gesê. Die motor het op sy dak tot stilstand gekom. “Twee seuns en ŉ meisie, tussen sewe en 12 jaar oud, het matige beserings opgedoen. Die vrou is in ŉ kritieke toestand naby die motor aangetref. Paramedici het onverpoosd probeer om haar te stabiliseer, maar sy is op die toneel dood.” Die kinders is na ŉ nabygeleë hospitaal geneem vir verdere behandeling. Die oorsaak van die ongeluk is onbekend en word ondersoek.